Só bepaal vroue mans se bydrae | Netwerk24
Só bepaal vroue mans se bydrae
Deur Stefaans, Swellendam 13 Junie 2019 00:00
Ek stem heeltemal saam met Lallie van Caledon dat mans net sowat 20% in die huis help. Daar is 'n baie goeie rede vir hierdie stand van sake.
Jan trou met San en help fluks in die huis, want daar is beloning vir sy bydraes. Dan kom Kleinjan en San kan nie meer so baie tyd aan hom afstaan nie, want sy moet vir Kleinjan op die regte pad kry. Belonings word minder en Oujan dra al hoe minder by.
Dan verlaat Kleinjan die nes, en trou. En dan begin die skoonma-skoondogter-stryd.
San se fokus is eensklaps verlore. Dan "sien" sy weer vir Oujan en besluit hy sal die "verlore" kind in haar huis vervang. Die gevolg is dat San beheer oor hom neem.
Sy vertel hom wat hy moet doen, hoe en wanneer hy dit moet doen. Oujan verdra dit 'n ruk en dan begin hy terugveg – kry 'n huiswerker en as hy help, saboteer hy deur die werk so 'n bietjie op te mors.
As Oujan baie slim is, dan kan hy maklik die persentasie tot 10% afbring, en steeds die harmonie in die huis op 'n aanvaarbare vlak hou.